Burjassot comptarà en uns mesos amb dos nous pavellons esportius coberts
2025-07-24

Les obres van a bon ritme, tal com es pot contemplar en les imatges que acompanyen aquesta informació de manera que, en l’espai d’uns mesos, Burjassot comptarà amb dos nous pavellons esportius coberts dins de les instal·lacions del Poliesportiu Municipal.

El tancament de les dues pistes, que s’està duent a terme gràcies a la subvenció aportada per la Diputació de València, està molt avançat, “esperem que en uns mesos els nostres esportistes estiguen ja gaudint d’aquestes dues noves instal·lacions que ens donaran una major capacitat per a facilitar els entrenaments i els partits que disputen els diferents clubs esportius del nostre municipi”, tal com ha assenyalat l’alcalde de Burjassot, Rafa García que, al costat dels regidors d’Esports i Serveis Municipals, Juan Gabriel Sánchez i Manuel Pérez Menero, i el coordinador d’esports del Consistori, han pogut comprovar de primera mà l’estat de les obres.

“És un compromís que l’Ajuntament va adquirir amb la ciutadania, el de dotar a Burjassot de renovades instal·lacions esportives i, amb el tancament de les dues pistes, el complirem. Aquesta obra facilitarà que els clubs puguen desenvolupar la seua activitat de millor manera i, alhora, comptarem amb més espais coberts que poder utilitzar en el cas d’inclemències meteorològiques”, ha assenyalat el màxim representant municipal.

En uns mesos, aquests dos espais municipals estaran plens d’esportistes.